1 POSĖDIS

**DĖL PRITARIMO KAUNO RAJONO SAVIVALDYBĖS TARYBOS KONTROLĖS KOMITETO 2023 M. VEIKLOS ATASKAITAI**

2024 m. sausio 25 d. Nr. TS-53

Kaunas

Vadovaudamasi Lietuvos Respublikos vietos savivaldos įstatymo 20 straipsnio 4 dalies 8 punktu ir Kauno rajono savivaldybės tarybos reglamento, patvirtinto Kauno rajono savivaldybės tarybos 2023 m. kovo 30 d. sprendimu Nr. TS-176 „Dėl Kauno rajono savivaldybės tarybos reglamento patvirtinimo“, 73 punktu, Kauno rajono savivaldybės taryba nusprendžia:

Pritarti Kauno rajono savivaldybės tarybos Kontrolės komiteto 2023 m. veiklos ataskaitai (pridedama).

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, 44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams
(A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras Valerijus Makūnas

PRITARTA

Kauno rajono savivaldybės tarybos

2024 m. sausio 25 d. sprendimu Nr. TS-53

**KAUNO RAJONO SAVIVALDYBĖS TARYBOS**

**KONTROLĖS KOMITETO 2023 M. VEIKLOS ATASKAITA**

Kontrolės komiteto 2023 metų veiklos programa patvirtinta Savivaldybės tarybos 2023 m. sausio 26 d. posėdyje. Išrinkus naujos, 2023-2027 m., kadencijos Kauno rajono savivaldybės tarybą, 2023 m. gegužės 4 d. Tarybos posėdyje sprendimu Nr. TS-188 buvo sudarytas naujos sudėties Kontrolės komitetas (toliau – Komitetas) iš 4 Tarybos narių, deleguojant po atstovą nuo kiekvienos frakcijos: Asta Ulinskaitė, Česlovas Paulauskas, Algirdas Žandaras, Vytautas Rimas. Komiteto pirmininku, vadovaujantis Vietos savivaldos įstatymo 20 straipsnio 2 punktu, iš Komiteto narių paskirtas Česlovas Paulauskas, deleguotas opozicijos, pirmininko pavaduotoju – Algirdas Žandaras, daugumos atstovas.
2023 m. gegužės 25 d. posėdyje sprendimu Nr. TS-247 Savivaldybės taryba pritarė Kontrolės komiteto 2023 m. veiklos programos pakeitimui.

2023 – 2027 metų kadencijos Komitetas 2023 metais surengė 4 posėdžius. Visi posėdžių darbotvarkėse numatyti klausimai (12) apsvarstyti, sprendimai po diskusijų priimti. Komiteto nariai aktyviai dalyvavo posėdžiuose, nebuvo atvejų, kad Komiteto darbą sutrikdytų kvorumo nebuvimas.

Vykdant Savivaldybės tarybos reglamento reikalavimus ir Komiteto veiklos programą, vyko Kontrolės ir audito tarnybos (toliau – Tarnyba) kiekvieno 2023 m. ketvirčio veiklos plano vykdymo aptarimai. Dviejuose posėdžiuose buvo svarstomas 2023-ais ir ankstesniais metais Tarnybos teiktų rekomendacijų įgyvendinimas, išklausyti administracijos vadovai apie rekomendacijų įgyvendinimo problemas ir terminus, padarytos išvados, kad smarkiai sumažėjo neįgyvendintų rekomendacijų skaičius. Išvados dėl Kauno rajono savivaldybės 2022 metų konsoliduotųjų ataskaitų rinkinio, savivaldybės biudžeto ir turto naudojimo ir Kauno rajono savivaldybės 2022 m. konsoliduotųjų ataskaitų rinkinio, savivaldybės biudžeto ir turto naudojimo vertinimo audito ataskaitos svarstymas vyko 2023 m. liepos 24 d. posėdyje. Šio posėdžio metu Kauno rajono savivaldybės kontrolierė supažindino Komiteto narius su
2022-ųjų metų finansinio (teisėtumo) audito ataskaita ir išvada, bei Tarnybos audituotiems subjektams teiktomis rekomendacijomis.

Savivaldybės taryboje patvirtintoje Komiteto veiklos programoje numatyta Gyventojų, įstaigų, institucijų ir organizacijų prašymų, pranešimų, skundų ir pareiškimų dėl Kauno rajono savivaldybės lėšų ir turto naudojimo, valdymo ir disponavimo, administracijos veiklos nagrinėjimas: 2023 m. liepos 24 d. posėdyje buvo aptarta Garliavos seniūnijos gyventojų informacija dėl Garliavos parko būklės.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_